Charlotte Antonsen (V), 2006-11-10:
5 pct. er syge som følge af stress i løbet af et år.
Det viser en undersøgelse lavet af FOA – Fag og Arbejde, som er omtalt i Politiken her til morgen.
Det drejer sig i den her undersøgelse primært om offentligt ansatte, buschauffører og social- og sundhedspersonale, der er medlemmer af FOA.
I den samme undersøgelse kan vi også se, at en fjerdedel af FOA’s medlemmer føler sig stressede i høj eller i meget høj grad.
Så uanset hvad der lige blev sagt her fra SF’s side, er det da klart for enhver, at vi ser en tendens – og har set den i en række år – til, at flere og flere mennesker føler, at det er et problem, at de ikke har det godt nok psykisk på deres arbejdsplads.
Det gør dem stressede, det gør dem syge.
Vi har især set tendensen i den offentlige sektor, og lige præcis den tendens er jo årsagen til, at vi i Venstre er meget glade for, at det er lykkedes at få et meget bredt flertal til i første omgang at lave en velfærdsaftale, der ser på, hvordan vi fremtidssikrer samfundet, hvordan vi sikrer gode arbejdspladser, og hvordan vi sikrer, at så mange mennesker som muligt kan blive længere på arbejdsmarkedet.
Som en følge af velfærdsaftalen, altså den del, der handler om at holde mennesker længere på arbejdspladsen, ja, så gør vi altså her en ekstra indsats for at forebygge arbejdsmiljøproblemer, idet vi har lavet en forebyggelsesfond med en kapital på 3 mia. kr.
Socialdemokratiet, Dansk Folkeparti, De Radikale, De Konservative og Venstre står sammen om det arbejde her.
Og det er et utrolig vigtigt arbejde, for det er noget, der retter sig mod fremtiden, mod hele vores velfærdssamfund.
Vi er også glade for, at det er lykkedes at udmønte aftalen.
Der er jeg sådan set enig i den bekymring, der bliver givet udtryk for fra fru Anne Baastrups side, om, at det er meget, meget vigtigt, når vi nu i år afsætter 200 mio. kr. og de næste år 350 mio. kr. om året, at pengene ikke, om jeg så må sige, bliver klattet væk, men at vi sikrer os, at det er ordentlige, gennemtænkte projekter, som også er rettet mod fremtidens arbejdspladser, som forespørgeren spørger til.
Der føler vi, at de rammer, vi har lagt politisk, er med til at sikre, at pengene går til det, som vi opfatter som problemer i forhold til nedslidning, det, at man ikke kan blive på sin arbejdsplads.
Nu bliver det så op til offentlige og private at søge om pengene, men det er jo klart, at man ikke bare kan søge ud i det blå.
Man skal komme med et helt konkret projekt, som man så kan få støtte til.
Derfor tror vi, at den indsats, der nu gøres her, kan blive et godt supplement til den arbejdsmiljøindsats, vi gør i forvejen i samfundet.
Vi har jo også lavet en del ændringer de senere år for at forsøge at prioritere de særlig tunge, de særlig svære arbejdsmiljøproblemer.
Fru Anne Baastrup kritiserer sådan på forhånd regeringen og Venstre for, at vi ikke vil blande os med hensyn til at lede og fordele arbejdet, og der synes jeg ikke fru Anne Baastrup har lyttet ordentligt efter på det seneste, for noget af det nye, vi lige har sat i søen, er ønsket om at kvalitetssikre den offentlige sektor.
Det er et arbejde, der allerede er gået i gang, og som vi vil komme til at høre meget mere til.
Her handler det jo netop om ledelse og om at sikre, at vi også er opmærksomme på, at medarbejderne i den offentlige sektor skal have ordentlige vilkår.
Det er ikke noget, vi kun gør af hensyn til brugerne af den offentlige sektor, altså dem, der benytter daginstitutioner; det er så sandelig også af hensyn til alle de mange mennesker, der er ansat i den offentlige sektor.
Og der er det altså vigtigt, at vi satser og sikrer os mere, at man især i den offentlige sektor er moderne i sin ledelsesstil, og at arbejdet er organiseret ordentligt, så den enkelte medarbejder har overblik og mulighed for efteruddannelse, i det omfang der er brug for det.
Der er en stribe ting, hvor kvaliteten godt kan forbedres.
En af grundene til, at det her punkt er kommet højt på dagsordenen, og at det er noget af det, vi satser på i Venstre, er selvfølgelig, at vi kan se, at der igennem mange, mange år har været et stigende problem med stress, hovedsagelig i den offentlige sektor.
Jeg vil godt slutte af med at sige, at vi i Venstre er særdeles glade for, at det er et bredt flertal, der står bag den her store satsning på arbejdsmiljøområdet.
Det er jo et langsigtet projekt, og derfor er det altså utrolig vigtigt, at der er mange partier, der er med til at bære det, så man ikke ser, at det kører i nogle år, og så skal der pludselig ændres kurs.
Vi tror på, at det her kan være med til at løfte arbejdsmiljøet, både i den private sektor og i den offentlige sektor.